钦定古今图书集成/明伦汇编/氏族典/第415卷 > 《廖用贤尚友录》 > 武行德
## 钦定古今图书集成/明伦汇编/氏族典/第415卷 > 《廖用贤尚友录》 > 武行德

按《宋史武行德传》：“行德，并州榆次人。貌奇伟，家甚贫，
常采薪鬻之自给。晋祖镇并门，暇日从禽郊外，值行
德负薪趋拱于道左，晋祖见其魁岸，奇之，因留帐下。
晋天福初，授奉国都头，迁指挥使，改宁国军都虞候。
开运中，契丹至汴，行德被获，乃伪请于契丹以自效。
契丹信之，令行德率将校军卒送归其国。至河阴，与”
众杀契丹监使，倍道抵河阳。契丹节度使崔廷勋败
走，行德遂据河阳。闻汉祖起太原，遣其弟行友奉表
劝进，汉祖即授行德河阳三城节度。乾祐中，移真定
尹、成德军节度。广顺初，改忠武军节度，迁河南尹。丁
外艰，起复。显德初，封谯国公。世宗即位，封邢国公。恭
帝嗣位，进封宋国公。宋初，进封韩国公，再授忠武军
节度，改封魏。乾德二年，移镇安州。三年，入为太子太
傅。太平兴国三年，致仕。四年，卒。